OpenLLM-France/wikimedia huggingface dataset:
# Mei ya de laohu

Mei ya de laohu (xinès simplificat: 沒牙的老虎, pinyin: Méi yá de lǎohǔ, literalment 'tigre sense dents') és un curtmetratge d'animació xinés produït per Shanghai Art Film Studio el 1985. Té disseny de personatges del dibuixant de còmics Han Yu, guió de Bingzi i va ser dirigida per Pu Jiaxiang.

## Sinopsi

Les dents del tigre són tan afilades que tots els animals del bosc li tenen por. Un dia, una guineu li va donar uns caramels al tigre, i després de tastar-los, li va agradar molt i va pensar que eren més deliciosos que la carn. A partir d'aleshores, la guineu portava cada dia tot tipus de caramels al tigre, i el tigre estava molt agraït. En acabant, el tigre havia menjat massa sucre i va patir càries i un mal de queixal insuportable. La guineu es va fer passar per dentista per tractar les dents del tigre i va aprofitar per a traure-li totes les dents al tigre.

## Referències

* 1 2 轉載. «中國動畫史│80年代科普動畫《黑貓隊長》為何成「童年陰影」？» (en xinès (Hong Kong)), 29-08-2021. [Consulta: 13 març 2024].
* ↑ 张慧临. 20世纪中国动画艺术史 (en xinès). 陕西人民美术出版社, 2002. ISBN 978-7-5368-1488-2.
# Mialo Mwapé Mialo

Mialo Mwapé Mialo (Congo Belga, 30 de desembre de 1951) és un exfutbolista de la República Democràtica del Congo de la dècada de 1970.
Fou internacional amb la selecció de futbol de la República Democràtica del Congo amb la qual participà a la Copa del Món de futbol de 1974.
Pel que fa a clubs, destacà a Nyiki Lubumbashi.

## Referències

* ↑ «1974 FIFA World Cup Germany». Arxivat de l'original el 2011-09-23. [Consulta: 20 octubre 2019].
* ↑ «FIFA profile». Arxivat de l'original el 2014-01-01. [Consulta: 20 octubre 2019].
* ↑ Mialo Mwapé Mialo a National-Football-Teams.com (anglès)
# Miami (Missouri)

Miami és una població dels Estats Units a l'estat de Missouri. Segons el cens del 2000 tenia 160 habitants.

## Demografia

Segons el cens del 2000, Miami tenia 160 habitants, 58 habitatges, i 40 famílies. La densitat de població era de 110,3 habitants per km².
Dels 58 habitatges en un 34,5% hi vivien nens de menys de 18 anys, en un 50% hi vivien parelles casades, en un 13,8% dones solteres, i en un 31% no eren unitats familiars. En el 24,1% dels habitatges hi vivien persones soles el 8,6% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,76 i el nombre mitjà de persones que vivien en cada família era de 3,15.
Per edats la població es repartia de la següent manera: un 32,5% tenia menys de 18 anys, un 6,9% entre 18 i 24, un 30% entre 25 i 44, un 22,5% de 45 a 60 i un 8,1% 65 anys o més.
L'edat mediana era de 34 anys. Per cada 100 dones de 18 o més anys hi havia 89,5 homes.
La renda mediana per habitatge era de 27.750 $ i la renda mediana per família de 36.042 $. Els homes tenien una renda mediana de 27.000 $ mentre que les dones 13.750 $. La renda per capita de la població era de 15.055 $. Entorn del 20,5% de les famílies i el 26,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Miami». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 8 agost 2010].
* ↑ «Geographic Comparison Table- Miami». American Fact Finder. Oficina del Cens dels Estats Units, 12-01-2010. Arxivat de l'original el 2010-08-20. [Consulta: 8 agost 2010].
# Melilla Airlines

Melilla Airlines (nom comercial de Melilla Airways SL) és un agent de viatges espanyol amb seu a Melilla. Malgrat els seus noms societari i comercial, no està certificada com a aerolínia per part de l'Agència Estatal de Seguretat Aèria d'Espanya. Melilla Airlines utilitza els avions, certificat i codis d'una altra aerolínia (Aeronova), de la qual reven els seus vols. La societat Melilla Airways SL va començar les seves operacions el 16 d'abril de 2013.

## Història

La societat va ser donada d'alta el 16 d'abril de 2013, fruit de l'esforç d'un grup d'empresaris de la ciutat de Melilla. El consell d'administració inicial estava format per Salomon Benzaquen Cohen, Diego Robles Soldevila, Antonio Juan González Ramon, José Antonio Ramos Sáez, Salomon Meir Cohen Bengio, Antonio González Palomo, Said Mohammad Haddu i Pablo Carrero Segura.
El primer vol va ser el del 3 de maig de 2013 entre Melilla-Màlaga Presentant-se en societat oficialment el dilluns 29 d'abril.

## Referències

* ↑ «Fundació Melilla Airways SL» (en castellà). [Consulta: 11 març 2023].
* ↑ «Una nueva compañía aérea comunica Melilla con Málaga tras la marcha de Helitt – Transporte aéreo – Noticias, última hora, vídeos y fotos de Transporte aéreo en lainformacion.com», 16-12-2013. Arxivat de l'original el 2013-12-16. [Consulta: 11 març 2023].
# Melocotón en almíbar

Melocotón en almíbar és una pel·lícula espanyola de 1960, del gènere comèdia policíaca, dirigida per Antonio del Amo Algara basant-se en un guió de Miguel Mihura.

## Sinopsi

Madrid, dècada del 1960. Una banda de malfactors que fuig d'un atracament amb un dels membres ferits s'aixopluga a un pis i demana una infermera al metge que han trucat. L'infermera que hi va resulta ser una monja amb esperit de detectiu.

## Repartiment

* Barta Barri
* Antonio Gandía
* José Guardiola
* Manuel Insúa
* Carlos Larrañaga
* Marga López
* María Mahor
* Matilde Muñoz Sampedro

## Premis
### Medalles del Cercle d'Escriptors Cinematogràfics

| Any | Categoria | Premiat |
| 1960 | Millor actriu principal | María Mahor |

## Referències

* ↑ de España, Rafael. Directory of Spanish and Portuguese film-makers and films. Greenwood Press, 1994. p. 9
* ↑ «Premios del CEC a la producción española de 1960». CEC. Arxivat de l'original el 2016-01-24. [Consulta: 8 gener 2016].
# Matinera menuda ala-roja

La matinera menuda ala-roja (Schoeniparus castaneceps) és una espècie d'ocell de la família dels pel·lornèids (Pellorneidae) que habita el sotabosc del nord-est de l'Índia, el Nepal, sud-est de Bangladesh, sud-est del Tibet, Myanmar, sud-oest de la Xina, nord-oest de Tailàndia, Laos, Vietnam i Malaca.

## Referències

* ↑ «Matinera menuda ala-roja». Cercaterm. TERMCAT, Centre de Terminologia. Rev. 20/12/2021(català)
# Mercè Diogène Guilera

Mercè Diogène Guilera (Perpinyà, 1922 - Sant Cugat del Vallès, 18 d'agost de 2014) fou una pintora, gravadora i artista tèxtil nord-catalana.

## Biografia

Estudià a Barcelona i a Sant Cugat del Vallès, on des d'aleshores hi va residir i hi va aprendre l'art de la tapisseria amb Carles Delclaux. Durant la guerra civil espanyola es traslladà a Marsella i va acabar l'aprenentatge amb Bernad Dorival, Conservador del Museu d'Art Modern de París.
La seva pintura va derivar de l'Impressionisme i va destacar per la calidesa de les entonacions. Els seus temes preferits foren el paisatge i la natura morta, però també realitzà tapissos de natura abstracta. El 1998 fou guardonada amb la Creu de Sant Jordi.
Va viure durant 60 anys a Valldoreix. Durant l'últim any, la ciutat de Sant Cugat li va retre un homenatge amb diverses exposicions i la instal·lació del tapís Vibracions al vestíbul de l'ajuntament.

## Referències

* 1 2 «Mor Mercè Diogène, la dama del gravat i el tapís». Cugat.cat, 19-08-2014.
* 1 2 «Mercè Diogène i Guilera | enciclopèdia.cat». [Consulta: 17 maig 2020].
* ↑ Guinó, Àgata. «Mor l'artista Mercè Diogène, una referent del tapís». Tot Sant Cugat, 19-08-2014. [Consulta: 17 maig 2020].

## Enllaços externs

* «Mercè Diogène Guilera». Gran Enciclopèdia Catalana. Barcelona: Grup Enciclopèdia Catalana.
* Biografia de Mercè Diogène a canals-art
# Mesohàbitat

Un mesohàbitat en ecologia és el nom que rep l'hàbitat amb un moderat o equilibrat subministrament d'aigua, en oposició als xerohàbitats (més secs) i hídrics (més humits). El llindar entre els tres tipus no sempre és lineal. Exemples de mesohàbotats són els boscos temperats, prats humits, pastures, aqüífers, camps de regadiu i hàbitats d'alta muntanya. Aquests hàbitats prevenen eficaçment la sequera quan la terra dels cims més alts s'escalfa a causa d'un canvi estacional o d'un altre tipus.
Un mesohàbitat en bones condicions actua com una esponja que emmagatzema l'aigua de tal manera que pugui ser dipositada en hàbitats vius quan es necessària. També proporciona plantes i insectes per als organismes que pertanyen a nivells tròfics superiors, com ara galls fers.
Els mesohàbitats es troben amenaçats per diverses activitats humanes com la dessecació per a la seva conversió en granges, encara que hi ha molts esforços de conservació. Al 2010, uns 1474 grangers es varen associar amb la Sage Grouse Initiative, sota el Departament d'Agricultura dels EUA per tal de protegir unes 5.6 milions d'hectàrees de mesohàbitat.

## Referències

* ↑ «Kalahari xeric savanna». Worldwildife.org.[Consulta: 27 juliol 2016].
* ↑ «Water Is Life: Introducing SGI's Mesic Habitat Conservation Strategy - Sage Grouse Initiative»(en en-us).Sage Grouse Initiative,05-04-2017[Consulta: 11 maig 2017].
# Meløy

Meløy és un municipi situat al comtat de Nordland, Noruega. Té 6,346 habitants (2018) i la seva superfície és de 873.89 km². El centre administratiu del municipi és el llogaret d'Ørnes. Els altres llogarets de Meløy són Eidbukta, Neverdal, Glomfjord, Halsa, Reipå, i Ågskardet.
El municipi de Meløy és una comunitat costanera que inclou moltes de les illes circumdants. Moltes parts del continent es van aïllar força fins que es van construir túnels durant el segle XX que les connectessin a la resta de Noruega. Algunes de les illes principals de Meløy són Meløya, Bolga, Mesøya, Støtt i Åmnøya. Åmnøya està connectada al continent a través del pont de Brattsund. Les altres illes només són accessibles en vaixell o en ferri. El Far de Kalsholmen es troba a la part sud-oest del municipi.
El Vestfjorden es troba al nord-oest de Meløy, i el Meløyfjorden, el Glomfjorden i el Holandsfjorden s'endinsen al continent a l'oest. El Parc Nacional de Saltfjellet-Svartisen està situat al sud-est a la serra de Saltfjellet, que envolta la glacera de Svartisen.

## Referències

* ↑ «Població l'1 de gener de 2018. Tot el país, comtats i municipis» (en anglès). Oficina Central d'Estadístiques de Noruega. [Consulta: 15 desembre 2018].
# Memorial del genocidi de Murambi

El Memorial del genocidi de Murambi és un espai commemoratiu situat a l'antiga Escola Tècnica de Murambi, al sud de Ruanda. El memorial, on es mostren esquelets i mòmies, fou creat el 21 d'abril del 1995 i està situat a sobre de 50.000 tombes. És un dels sis centres commemoratius de Ruanda situats als pitjors escenaris de la massacre que rep el nom de genocidi de Ruanda. Els altres són el Memorial del genocidi de Nyamata, el Memorial del genocidi de Ntarama, el Centre memorial de Kigali i els de Bisesero, i Nyarubuye.

## Història

El Genocidi de Ruanda va ser el 1994. En l'inici dels assassinats els tutsis es van desplaçar a una església local. Tanmateix, el bisbe i l'alcalde els van fer a anar a l'escola tècnica, assegurant-los que les tropes franceses els protegirien allà. El 16 d'abril de 1994, uns 65.000 tutsis va córrer a l'escola. Les víctimes van ser tancades a l'edifici, sense aigua ni menjar, de manera que eren massa dèbils per resistir. Després de defensar-se amb pedres durant uns dies, es van entregar el 21 d'abril. Els soldats francesos van desaparèixer i l'escola va ser atacada pels Hutus. Uns 45.000 tutsis va ser assassinats a l'escola, i gairebé tots els que es van escapar van ser assassinats l'endemà quan es van intentar amagar en una església propera. Segons s'explica al museu, es van intentar enterrar i amagar els cadàvers, però es van trobar milers de cossos. Sobre el terreny on s'havien enterrat els cadàvers s'hi va intentar fer un camp de voleibol per no aixecar sospites. Entre els cossos que es mostren actualment hi ha molts infants. Només 34 persones van sobreviure a la massacre de Murambi.

## Referències

* ↑ Sites mémoriaux du génocide : Nyamata, Murambi, Bisesero et Gisozi, UNESCO, Retrieved 2 March 2015
* ↑ Murambi Memorial, GencideArchiveRwanda.org, Retrieved 3 March 2016
* ↑ «Prison of the Past: A Reporter Revisits His 'Shameful' Coverage of Rwanda». Spiegel Online, 04-04-2014., Page 2

## Enllaços externs

* Lloc de Web oficial Arxivat 2009-02-03 a Wayback Machine.
* Malcolm Trevena visita al Murambi Escola Tècnica Arxivat 2008-01-23 a Wayback Machine.
# Matías Tudela Perret

Matias Tudela Perret (València, 6 d'octubre de 1984) és un jugador de rugbi valencià. Actualment juga en el Tatami, equip de Divisió d'Honor B de Rugbi.
A nivell internacional va debutar amb la Selecció de rugbi XV d'Espanya el 8 de març de 2008 enfront de la Selecció de Rússia. També va ser el capità de la Selecció de rugbi VII d'Espanya als Jocs Olímpics de 2016, en la primera participació de la selecció en esta modalitat.

## Carrera professional

Matías Tudela va començar a jugar a rugbi als 7 anys en el Tatami Rugby Club, equip on son pare va ser jugador. En 2005 es va traslladar a Escòcia per jugar en el Heriot’s Rugby Club d'Edimburg, equip de primera divisió escocesa. En finalitzar la temporada va tornar a Espanya per jugar en el CRC Madrid. En aquest equip ha jugat titular durant quatre temporades, sent en 2008-2009 el tercer jugador amb més assajos en la divisió d'honor espanyola, proclamant-se amb el seu equip vencedor de la Lliga i la Copa del Rei.
També ha participat en la primera edició de la Super Ibèrica de Rugbi, primera competició espanyola de caràcter professional, amb la franquícia madrilenya Gatos de Madrid; els quals es van proclamar vencedors del campionat.

### Carrera internacional

El seu debut internacional amb la Selecció espanyola va ser el 8 de març del 2008 en Krasnodar, enfront de la Selecció de Rússia en la European Nations Cup.
També és jugador de la selecció absoluta de rugbi a 7, amb la qual ha participat en múltiples tornejos classificatoris i els Jocs Olímpics d'Estiu 2016. A més ha disputat diversos tornejos del Circuit Mundial de la IRB, com són els tornejos de Londres o Edimburg en 2008.

## Referències

* ↑ Fichajes estelares: César Sempere y Matías Tudela notícia a Levante_EMV del 19 de juny de 2016
* ↑ Matías Tudela: “Ir a Río es la gesta más grande del rugby español” Entrevista a OK Diario del 21 de juny de 2016
* ↑ El ensayo de Matías Tudela, entre los mejores de Edimburgo notícia a Marca de l'1 de juny de 2011
# Micropterix klimeschi

Micropterix klimeschi és una espècie d'arna de la família Micropterigidae. Va ser descrita per Heath, l'any 1973.
És una espècie endèmica de Rodes a Grècia i Turquia.
Té una envergadura d'uns 6.3-8,8 mm.

## Subespècies

* Micropterix klimeschi rhodiensis Kurz, M. A., M. E. Kurz & Zeller, 1993 (Rhodes)
* Micropterix klimeschi klimeschi Heath, 1973 (Dedegöl Dag a Turquia)

## Referències

* ↑ Micropterix klimeschi Museu d'Història Natural (The Global Lepidoptera Index).
* ↑ «Species info». Arxivat de l'original el 2016-02-08. [Consulta: 22 setembre 2012].
* ↑ «Species info». Arxivat de l'original el 2016-02-07. [Consulta: 22 setembre 2012].
# Micro Machines

Els Micro Machines són uns cotxes de joguina famosos per la seva mida molt petita i la capacitat de ser articulats, transformats o contenir peces i accessoris malgrat aquestes dimensions reduïdes. Creats als anys 80, van esdevenir peces de col·leccionista i una de les joguines de més èxit de Hasbro. Els cotxes s'anunciaven amb espots emesos amb un locutor que parlava molt ràpid (John Moschitta Jr. en l'anglès original, un home amb un rècord mundial de velocitat d'elocució). Els cotxes es venien en lots amb una característica comuna, per exemple la possibilitat de canviar de color amb l'aigua, de reproduir vehicles d'un tema o època o de contenir un cotxe encara més petit a dins de cada peça.

## Referències

* ↑ Meristation «Micro Machines: 26 años en la carretera - MeriStation» (en castellà). MeriStation, 16-08-2017.
# Meteor

«Meteor» té aquests significats:
* meteor (astronomia), deixant de matèria incandescent que abandona darrere seu un meteorit en travessar l'atmosfera.
* Meteor (meteorologia), fenomen produït dins de l'atmosfera de la Terra.
* Meteor (pel·lícula), pel·lícula del 1979, protagonitzada per Sean Connery i Natalie Wood.
* Meteor (vaixell de 1986), vaixell oceanogràfic alemany.
* Meteor (web framework), entorn de treball per a aplicacions web de codi obert basat en JavaScript
* Toponímia:
** Meteor Crater, cràter a Arizona format per l'impacte d'un meteorit.
** Els Meteors, conjunt de monestirs ortodoxos grecs a la regió de Tessàlia.
# Meteor Crater

El Meteor Crater, com l'anomenen en anglès, és el cràter meteorític més gran de la superfície de la Terra. Es troba localitzat a 55 km a l'est de la ciutat de Flagstaff i a 30 km a l'oest de Winslow, al nord d'Arizona (EUA).
El cràter s'ubica en una elevació de 1.740 m i té un diàmetre d'uns 1.200 m i gairebé 170 m de fondària. Està envoltat per una vorera que s'eleva 45 m sobre el nivell de les planes veïnes. El centre del cràter té entre 210 i 240 m de runes sobre el fons sòlid del cràter. S'estima que l'impacte que va produir el cràter va succeir fa uns 50.000 anys, durant el Plistocè, per un objecte d'uns 50 m de llarg que viatjava a una velocitat aproximada de 13.000 km/h.
Aquest cràter s'havia anomenat el Cràter Canyó del Diable, i els científics generalment es refereixen a ell com al cràter Barringer (Barringer Crater), en honor de Daniel Barringer, que fou el primer a suggerir que el cràter era producte de l'impacte d'un meteorit. El lloc és un Parc Nacional dels EUA i va ser designat com a Monument Nacional el 1967.

## Notes i Referències

* ↑ Els meteors són objectes espacials que es desintegren a l'entrar en contacte amb l'atmosfera; si aconsegueixen assolir la superfície de la Terra se'ls anomena meteorits. Per aquest motiu, el nom popular de "cràter del meteor" és un nom poc encertat en aquest cas.
* ↑ «Informació a Barringercrater.com». Arxivat de l'original el 2008-04-16. [Consulta: 19 juny 2008].
* ↑ Meteor Crater: Geology of Cosmic Proportions
# Mil anys de presó, adeu a la mili

Mil anys de presó, adeu a la mili és una pel·lícula documental dirigida per Carles Caparrós i Obiols i Toni Marín, produïda per Televisió de Catalunya, Aigua Films i La Ballesta, i estrenada el 17 de maig de 2022 al programa Sense ficció de TV3.
L'obra explica la lluita de 50.000 objectors de consciència, posteriorment insubmisos, contra el servei militar obligatori a l'Estat espanyol durant els anys 1970, 1980 i 1990. No debades, la reivindicació social va culminar el 9 de març de 2001, quan el ministre de Defensa espanyol Federico Trillo va anunciar en seu parlamentària la suspensió, que no vol dir derogació constitucional, del caràcter preceptiu de la mili amb l'objectiu de professionalitzar les Forces Armades espanyoles. El documental pren per títol els «mil anys de presó» que es calcula que el rebuig a la mili va tenir de cost repressiu per a milers d'homes. A l'obra hi participen nombrosos protagonistes de les mobilitzacions antibel·licistes d'aquells anys a Catalunya, amb la significativa intervenció del pallasso Tortell Poltrona i l'activista Pepe Beúnza, el primer objector de consciència al servei militar per motius no religiosos.
En el dia de la seva estrena a la televisió pública catalana, va esdevenir el cinquè programa més vist del dia al canal de TV3. Concretament, va obtenir una quota d'audiència del 13,9%, xifra que va representar un públic de 281.000 espectadors.

## Referències

* ↑ «"Sense ficció" estrena "Mil anys de presó, adeu a la mili", sobre la lluita pacifista contra el servei militar obligatori, i recupera "Anar a la guerra", un documental on parlen els supervivents». CCMA.cat, 16-05-2022. [Consulta: 16 maig 2022].
* ↑ «L'adeu a la mili que va costar mil anys de presó i "Anar a la guerra", a "Sense ficció"». CCMA.cat, 25-04-2022. [Consulta: 16 maig 2022].
* ↑ «TV3, líder de dimarts, amb un 15,1% de quota, amb els telenotícies i el "Cuines" en els primers llocs». CCMA.cat, 18-05-2022. [Consulta: 18 maig 2022].

## Enllaços externs

* CCMA.cat - Tràiler del documental
* CCMA.cat - Documental sencer
# Michael Kojo Essien

Michael Essien és un exfutbolista professional ghanès, nascut a Accra el 3 de desembre del 1982.

## Carrera esportiva

Procedent de les categories inferiors del Liberty FC Accra i descobert en el Campionat del món júnior pel Manchester United FC, signa finalment pel SC Bastia, seguint els consells de Fabien Piveteau. Va jugar 3 anys al SC Bastia, demostrant una gran qualitat futbolística als ulls de tothom. Tot i que va estar a punt de marxar en el mercat d'hivern del 2003, es queda finalment 6 mesos més, abans d'anar al seu primer club europeu continental, l'Olympique de Lió, campió de França, per una suma d'11,75 milions d'euros.
Hi jugà dues temporades on es revelà a nivell europeu. Afalagat pel Chelsea FC, Jean-Michel Aulas demanà 50 milions d'euros d'indemnització així com la vinguda de Tiago per alliberar el seu jugador. Finalment, Michael Essien deixa oficialment el 16 d'agost de 2005 l'equip de Lió per incorporar-se a l'efectiu de Chelsea amb una durada de cinc anys i per a un preu rècord de 38 milions d'euros. Suma ingressada pel Chelsea a l'Olympique de Lió al títol de les indemnitzacions de transferència i que representa el pressupost total d'alguns equips de la lliga francesa.
El 31 d'agost de 2012 el Reial Madrid tancà una operació per obtenir la cessió d'Essien, que implicava la marxa de Lass Diarra a l'Anzhi rus.

## Clubs

* 1998-2000 : Kadji Sports Academy (Ghana)
* 2000-2003 : SC Bastia (França)
* 2003-2005 : Olympique de Lió (França)
* 2005-2012 : Chelsea FC (Anglaterra)

## Palmarès

* SC Bastia
* Finalista de la Copa francesa (2002)
* Olympique de Lió
* Guanyador de la Ligue 1 (2004, 2005)
* Jugador de l'any a França (2005)
* Chelsea FC
* Guanyador de la FA Premier League (2006, 2010)
* Finalista de la FA Premier League (2007, 2008)
* Guanyador de la FA Cup (2007, 2009)
* Finalista de la FA Community Shield (2006, 2007)
* Guanyador de la Carling Cup (2007)
* Finalista de la Carling Cup (2008)
* Guanyador de la Lliga de Campions: 2011-12
* Finalista de la Lliga de Campions (2008)
* Guanyador de la Community Shield (2009)
* Jugador de l'any al Chelsea FC (2007)

## Referències

* ↑ Ghana's Essien joins PSG - BBC Sport (anglès)
* ↑ Essien turns down PSG - BBC Sport (anglès)
* ↑ Chelsea delight at Essien signing - BBC Sport (anglès)
* ↑ «Llega Essien cedido y Lass se va» (en castellà). marca.com, 31-08-2012. [Consulta: 1r setembre 2012].
* ↑ «Essien Loaned to Real Madrid» (en anglès). web del Chelsea FC, 31-08-2012. [Consulta: 1r setembre 2012].
* ↑ Essien wins French award - BBC Sport (anglès)
* ↑ Night of suprises for Player of the Year - Web oficial del Chelsea FC (anglès)

## Enllaços externs

* Estadístiques i trajectòria del jugador - Soccerbase.com Arxivat 2011-01-11 a Wayback Machine. (anglès)
# Mirages

Mirages és una pel·lícula marroquina dirigida per Talal Selhami, estrenada el 2010.

## Sinopsi

Cinc persones de diferents orígens accepten participar en una experiència al Marroc. Es reuneixen en un autobús sense finestres que té un accident. Això és part de l'experiència?

## Repartiment

* Éric Savin: Alexandre German
* Karim Saidi: Hicham
* Aïssam Bouali: Saïd
* Omar Lotfi: Samir
* Mohamed Choubi: L'home del vestit negre
* Chaouki El Ofir: Mustapha
* Meryam Raoui: Assia
* Mustapha El Houari: Jamal
* Mohamed Aouragh: Ahmed
* Laila Fadili: Asmaa
* Hamza Arts

## Honors

La pel·lícula es va presentar com a selecció oficial a competició al Festival Internacional de Cinema Fantàstic de Neuchâteli al XLIV Festival Internacional de Cinema Fantàstic de Catalunya

## Notes i referències

* ↑ Mirages a africultures.com
* ↑ (anglès) Mirages - Awards, IMDb. Consulté le 21 décembre 2021.
* ↑ "Mirages" de Talal Selhami, à la compétition officielle du Festival International du Film Fantastique de Sitges, ccme.org

## Enllaços externs

* Tràiler de la pel·lícula a Vimeo